**National model for systematisk test af kommunalt plejepersonale på plejehjem og i hjemmeplejen**

Sundheds- og Ældreministeriet, KL og Danske Regioner har den 30. juni 2020 indgået en aftale om test af personale på plejehjem og i hjemmeplejen.

Af aftalen fremgår det, at i kommuner med 20 eller derover nye smittede per 100.000 indbyggere den seneste uge – de røde kommuner - skal personalet testes minimum én gang inden for to uger. I kommuner med under 20 nye smittede den seneste uge – de grønne kommuner- skal personalet testes systematisk hver 6. uge.

Incidensen pr. kommune m.h.p. vurdering af rød eller grøn kategori opgøres dagligt på Covid-19-Dashboard <https://experience.arcgis.com/experience/aa41b29149f24e20a4007a0c4e13db1d>. Her kan kommunerne følge udviklingen.

* ”Rød”: Kommuner med 20 eller derover nye smittede pr. 100.000 indbyggere den seneste uge.
* ”Grøn”: Kommuner med under 20 nye smittede pr. 100.000 indbyggere den seneste uge.

Incidensen på kommuneniveau indgår i den generelle risikovurdering, som Styrelsen for Patientsikkerhed (STPS) foretager, så snart en kommune bliver ”rød”.

Kommunen og regionen kontaktes af STPS samme dag, som incidensen er over 20 nye smittede den seneste uge, og kommunen følges tæt, indtil incidensen er normaliseret. STPS drøfter ved den første henvendelse med kommunen, om der er særlige forhold i den enkelte kommune, der tilsiger en bestemt tilgang til den regelmæssige testning. Eksempler på dette kan være:

* prioritering af testningen efter risiko inden for en kommune.
* at man ved små, kontrollerede smitteforekomster i mindre kommuner, f.eks. hvor der er få smittede på få enkelte adresser, kan suspendere skift til rød kategori eller afgrænse til personale i geografisk nærhed på udbruddet.
* at man i større kommuner med lokalt koncentreret smitte kan afgrænse den hyppige testning til nærmere områder med smittespredning.

Hvis en kommune skifter til rød kategori, er der behov for tæt dialog mellem de operationelle led i kommuner og regioner. I tilfælde af væsentligt pres på den samlede testkapacitet, afklares prioritering af den regelmæssige testning i dialog mellem kommune og region med STPS som rådgiver. Det kan evt. understøttes af drøftelser i de lokale beredskabsstabe (LBS). Kommunerne kan løbende rådføre sig med STPS.

Skift fra rød tilbage til grøn kategori sker, når smittespredningen er under kontrol i den pågældende kommune. STPS vurderer minimum en gang om ugen sammen med kommunen, hvornår det er relevant, at skiftet sker.

Risikobillederne drøftes desuden ugentligt i et koordinationsforum kaldet ”signalgruppen” i regi af Statens Serum Institut (SSI) med deltagelse af bl.a. SSI´s forskellige afdelinger, Sundhedsstyrelsen og STPS. Forslag og viden herfra indgår i drøftelserne mellem kommune og STPS.

Kommunerne kan følge smittespredningen ved de daglige opdateringer på SSI’s hjemmeside og rådføre sig løbende med STPS. Skift mellem rød og grøn kategori sker dog fast med kontakt fra STPS til berørte kommuner og den tilhørende region hver onsdag. Skift fra grøn til rød kommune fører ikke automatisk til, at man overgår fra testning hver sjette uge til test hver anden uge, jf. eksempler på de særlige forhold ovenfor.

I henhold til aftalen foretages tests for covid-19 som udgangspunkt på arbejdspladsen og i forbindelse med arbejdstiden af hensyn til, at driften skal kunne køre og for at sikre den bedst mulige test-dækning. Medarbejdere fra regionen vil oplære udvalgte kommunale medarbejdere i podning, således de kan oplære yderligere kommunalt personale. Antallet af oplærte medarbejdere aftales med regionen. De oplærte medarbejdere foretager podning af øvrige medarbejdere. Kommunen orienterer regionen om antallet af medarbejdere, der skal oplæres i podning og stiller lokaler til rådighed for oplæring efter behov.

Ift. private og selvejende plejehjem præciseres, at disse er en del af tilbuddet om regelmæssig testning af plejepersonale. Selvejende og private plejehjem kan således på lige fod med de kommunale institutioner indgå aftale med regionerne om testset-up, herunder om oplæring af egne medarbejdere fra det private/selvejende plejehjem i podning. Hvordan de private og selvejende plejehjem indgår i det samlede tilbud, herunder regionens samlede logistikplan på tværs af kommuner, oplæring i regionen, udstyr fra regionen/Testcenter Danmark mv. aftales lokalt. Det vil være naturligt, at private og selvejende plejehjem samt regioner og kommuner går i lokal dialog om, hvordan indsatserne kan koordineres og tilrettelægges bedst muligt.

Neden for følger en nærmere beskrivelse af den nationale model, som parterne er enige om. I den praktiske planlægning af testningen er det muligt at afvige modellen, hvis man lokalt er enige om det.

 **Planlægningsgrundlag**

Kommunerne skal i samarbejde med egen region lave en afdækning af:

* Forventet testomfang
* Forventet uddannelsesomfang af personale
* Testdage og testrul (alt efter forventet testomfang). Regionen aftaler testdage i samarbejde med kommunerne. Af hensyn til at logistikken omkring aflevering og afhentning af testkits samt analysekapaciteten ikke overbelastes.
* Lokationer for afleverings- og opsamlingssteder. I henhold til aftalen sørger regionerne eller Testcenter Danmark for indsamling af prøver på den enkelte plejehjem/hjemmeplejedistrikter. Der kan lokalt laves andre aftaler om logistikken for afhentning mellem kommune og region.

**Forventet testomfang**

Målgruppen for systematisk test hver 6. uge vil være kommunalt personale, der arbejder med sårbare borgere i hjemmeplejen og på plejecentre – herunder hjemmesygeplejen. Kommunerne bedes estimere antal medarbejdere i målgruppen og melde dette til regionen.

Aftalen omhandler test af medarbejdere på plejehjem og hjemmepleje i kommunerne, som har direkte kontakt med sårbare borgere.

”Hjemmeplejen” omfatter medarbejdere, der yder praktisk hjælp, personlig pleje eller sygepleje.

Private leverandører af praktisk hjælp og personlig pleje er også omfattet via den kommune, opgaverne udføres for. Såfremt store leverandører af praktisk hjælp og personlig pleje kan organisere det på en mere hensigtsmæssig måde ved at teste selv, kan der indgås aftale med kommune(r) samt regionen eller Testcenter Danmark herom (aftalepart vil afhænge af det endelige test-set-up, jf. neden for).

Selvejende og private plejehjem er også omfattet af dette set-up og kan på lige fod med de kommunale institutioner indgå aftale med regionerne om testset-up.

**Uddannelse af personale**Regionen forestår undervisning af udvalgte kommunale medarbejdere. Undervisningskoncept tilrettelægges af regionen og afvikling vil blive planlagt i samarbejde med kommunen. Det vil være understøttet af e-læringsmateriale. Regionen foretager én oplæringsrunde af de udpegede medarbejdere. De oplærte kommunale medarbejdere oplærer øvrigt kommunalt personale efter behov i kommunen.

*Kommunen*:

* Koordinerer afvikling af undervisning sammen med regionen
* Udpeger et antal medarbejdere, der skal oplæres i at varetage test af personalet og betjene WebReq og registrering af tests, samt oplære øvrigt kommunalt personale
* Finder egnet lokation(er) til undervisningen, medmindre at det aftales, at det kan foregå i Testcenter Danmarks telte eller regionen har planlagt andet.

*Regionen:*

* Udpeger undervisningsteams
* Oplærer udvalgte kommunale medarbejdere

 **Antal testdage i den enkelte kommune**Planlægges i rul af de enkelte kommuner i samarbejde med regionen ud fra antal personale ansat i ældreplejen. Rul/testdage fordeles ud over den 6 ugers periode. Såfremt medarbejderen ikke har mulighed for at deltage i test udført på arbejdspladsen, har medarbejderen mulighed for at blive testet i et Testcenter Danmark. Der er ikke krav om, at medarbejderen skal lade sig teste. Der skal i planlægningen tages hensyn til lokale forhold som for eksempel geografi, transport, arbejdstid m.m. Test skal tilrettelægges, så der kan testes i alle tre vagtlag.

**Lokationer**Kommunen planlægger, hvilket lokale testen foretages i.

Alt efter hvor mange der skal testes, hvor, vil der være forskellige fordringer til rummets størrelse og til hensigtsmæssig bestykning (borde, skraldespande etc.). Kommunen kan indhente råd hos regionen vedrørende indretning af test-steder. Skrald bortskaffes på sædvanlig vis.

**Planlægning af testdage**

*Kommunen:*

* Udarbejder en plan/et rul for testdagene på alle plejecentrene og hjemmeplejedistrikter. Dette koordineres med regionen ift. tidsplan. I planen indgår:
* Hvem
* Hvor
* Hvornår

Kommunen udarbejder en plan for, hvornår hvilke medarbejdere skal komme til test, således der ikke bliver unødig ventetid. På hvert test-sted skal der foreligge et dokument med navne på de personer, der har udført podningerne, dato og lokation. Der kan være en eventuel kommunal nøgleperson til stede til registrering af test.

*Regionen:*

* afhenter prøver fra de enkelte plejehjem/hjemmeplejedistrikter.

**Test-kits, scanning og registrering**

Den systematiske test af kommunalt plejepersonale it-understøttes af det allerede etablerede it-system WebReq. Kommunerne skal installere dette på PC’er, og opsætte arbejdsstationer på de kommunale testlokationer. Installationen foregår via et tilsendt link og kan installeres på alle PC’ere. Se bilag 1 for yderligere forklaring angående it-setup.

1 arbejdsstation kræver følgende udstyr:

* 1 PC (stationær eller bærbar)
* 1 tastatur
* 1 mus
* 1 musemåtte
* 1 4G router eller anden netværkskabling
* Sikker opkobling til Sundhedsdatanettet

Obs på strøm, forlængerledninger, netværkskabler og antal USB-porte i PC’en til ekstern tastatur, mus og scanner.

Der kan evt. arrangeres møder mellem regionens it og kommunale it-repræsentanter om hvordan, og hvad der skal til, for at WebReq kan installeres på PC’erne på testlokationerne i kommunerne.

Derudover skal kommunen ansøge om et fiktivt ydernummer, og oprette kommunale brugere, der kan udføre testopgaven og betjene it-systemet. **Det anbefales, at der kun gives adgang til så få som muligt**

Der er etableret automatiseret rekvisition og genrekvisition af test i regi af TCDK, så det er ikke nødvendigt at oprette særskilte rekvisitioner for de kommunale medarbejdere, der skal testes.

*Kommunen:*

* Anskaffer og opsætter arbejdsstationer lokalt
* Anmoder regionen om fiktivt ydernummer
* Opretter brugere i egne systemer (digital medarbejdersignatur)
* Opretter brugere i WebReq
* Udvælger evt. nøglepersoner blandt testpersonalet, der skal registrere tests
* Sikrer de nødvendige værnemidler til de kommunale medarbejdere. Der henvises til Statens Seruminstituts vejledninger for brug af værnemidler: <https://hygiejne.ssi.dk/retningslinjer/infektionshygiejniske-retningslinjer-for-covid-19>.

*Regionen:*

* Koordinerer ydernumre med kommunen og WebReq leverandøren
* Leverer test-kits med glas, podepinde, spritwraps og det udstyr der i øvrigt skal benyttes til selve testen. Dette leverer regionen ved afhentning af prøver.
* Bistår kommunerne med information om installation og opsætning af WebReq

*Kommunen og regionen:*

* Aftaler hvorledes der kan sikres 1 USB-scanner til hver arbejdsstation. Scanneren skal kunne håndtere stregkode på sundhedskort og QR-koder på SSI prøvetagningsrør. Som udgangspunkt hører scanneren med til det udstyr, som regionen leverer. Imidlertid har det vist sig, at der er lang leveringstid på scannere. Såfremt der er mangel på scannere bidrager kommunerne, såfremt de har egnede scannere, fx til brug for valghandlinger.

**Håndtering af test**Regionen forestår afhentning af prøver på de enkelte plejehjem/hjemmeplejedistrikter i kommunerne.

Test opbevares i henhold til Testcenter Danmarks retningslinjer.

 **Opfølgning på test**

Medarbejderen tjekker selv sit testsvar på [www.sundhed.dk](http://www.sundhed.dk).

Hvis en medarbejder testes positiv, ringer STPS til den smittede og anmoder om samtykke til at videregive oplysninger til nære kontakter, herunder til arbejdsplads (dvs. plejehjem eller hjemmeplejen) om, at vedkommende er smittet med henblik på smitteopsporing.

Ledelsesinformation: Statens Serum Institut offentliggør ugentligt branchefordelte opgørelser over COVID-19-testede og -positive. Se under ”Branchefordelte opgørelser over COVID-19-testede og -positive” og dernæst ”COVID-19 og ansatte inden for social- og sundhedsvæsenet” her: https://www.ssi.dk/sygdomme-beredskab-og-forskning/sygdomsovervaagning/c/covid19-overvaagning

**Økonomi**

Kommunernes og regionernes udgifter forbundet med den systematiske test af personale på plejehjem og i hjemmeplejen kompenseres via bloktilskuddet.

**FLOW**

Flow gentages i et rul på 6 uger (2 uger ved røde kommuner), således der er systematisk testtilbud til medarbejderne hver 6. uge.

I visse kommuner kan der i perioder være behov for at øge testtilbuds intensitet, såfremt der er særlige forhold, der taler herfor.

 **Forløb ved røde kommuner**

Såfremt en kommune fortsat er rød i ugen efter første test, skal der tilbydes test igen efter to uger. Det vil sige:
Ugen, hvor der testes første gang, er uge 1. Såfremt kommunen (for)bliver rød i uge 2, skal der tilbydes test igen i uge 3.